આ વસ્તુ બતાવે છે કે હેલનને લગ્ન માટેની ઉત્સુકતા ખાસ જણાતી નથી; ને તેમ છતાં, તેમને ચાહનારો એક યુવાન તેમને મળે છે એ વાત એક સાથે આપણામાં આનંદ, વિસ્મય ને પાછળથી દુ:ખ, એમ ત્રિવિધ ભાવો પ્રેરે છે. એક પ્રવાસ દરમિયાન ઈન નામનો એક યુવાન, હેલનની સાથે રહેતાં રહેતાં તેમને ચાહવા લાગે છે. તેમની સાથે લગ્ન કરવા આતુરતા દર્શાવી ને એ રીતે તેમને ટેકા રૂપ બનવા ઇચ્છે છે. તેને ખાતરી છે કે હેલનનાં ગુરુ સુલીવાન જેટલું નહીં તોયે પોતાથી બનતું એ હેલન માટે કરી શકશે. સ્વાભાવિક રીતે જ, હેલનને આ પ્રસ્તાવથી સુખદ આશ્ચર્ય જન્મે છે. પોતા ઉપર કોઈ પ્રેમ કરે એ ખ્યાલ જ તેમને મધુર ભાવોમાં જકડી લે છે. પોતાના જીવનની આ અદ્દભુત ઘટના માતા અને ગુરુને કહેવા માટે હેલન અધીરી બને છે પણ હેલનની માતાના વર્તન વિશે આશંકા સેવતો ઈવ હેલનને થોડી ધીરજ રાખવા સમજાવે છે. તેમ છતાં માતાને આ વાત કહેવાની ઇચ્છા ધરાવતી હેલનની માતા જ સામેથી વાત છેડીને આ સંબંધો પ્રત્યે નારાજગી દર્શાવે છે. આથી ગભરાઈ જઈને હેલન આખીય વાતથી અજાણ હોવાનો ડોળ કરીને પોતાના સંબંધો અંગે નકાર દર્શાવી બેસે છે ! આ કારણે માતા પેલા યુવાનને કાઢી મૂકે છે ને હેલનના પ્રણય્સંબંધનો કરુણ અંત આવે છે.